b"\n_START_ARTICLE_\nTour de France 2006\n_START_SECTION_\nHistorik\n_START_PARAGRAPH_\nTour de France har v\xc3\xa6ret afholdt siden 1903 og kaldes cykell\xc3\xb8bet over alle cykell\xc3\xb8b. Sammen med De Olympiske Lege og VM i fodbold h\xc3\xb8rer Tour de France til de st\xc3\xb8rste idr\xc3\xa6tsbegivenheder i verden. Over tre uger i juni og juli m\xc3\xa5ned danner de franske landeveje ramme om sejre, dr\xc3\xb8mme og frygtelige nederlag. Ruten g\xc3\xa5r gennem alle slags terr\xc3\xa6ner og stiller enorme fysiske og mentale krav til de knap 200 deltagende ryttere. Interessen fra publikum og medier samler sig s\xc3\xa6rligt om l\xc3\xb8bets bjergetaper. Det er p\xc3\xa5 legendariske stigninger som L'Alpe d'Huez og Mont Ventoux, at rytternes indbyrdes styrkeforhold bliver udm\xc3\xa5lt, og det er ofte p\xc3\xa5 disse steder, at l\xc3\xb8bet finder en vinder og en samling desillusionerede tabere. I Tour de France bliver rytterne n\xc3\xa6rmest til moderne gladiatorer, der med medierne ved vejkanten udk\xc3\xa6mper drabelige slag om h\xc3\xa6der og van\xc3\xa6re._NEWLINE_I de senere \xc3\xa5r er dette drama blevet tilf\xc3\xb8jet yderligere en dimension, idet mange af sportens vindende ryttere er blevet anklaget og d\xc3\xb8mt for dopingmisbrug. Det g\xc3\xa6lder ogs\xc3\xa5 for Tour de France, hvor hele Festina-holdet i 1998 blev taget ud af l\xc3\xb8bet, efter et misbrug af dopingstoffet EPO blev afsl\xc3\xb8ret. I 2006 fik flere af l\xc3\xb8bets favoritter ikke tilladelse til at starte, da de var under kraftig mistanke for at have benyttet doping.\n_START_SECTION_\nDeltagere\n_START_PARAGRAPH_\nFeltet startede us\xc3\xa6dvanligt med kun 176 ryttere fra kun 20 hold.\n_START_SECTION_\nFavoritter\n_START_PARAGRAPH_\nEftersom vinderen fra de sidste 7 \xc3\xa5r, Lance Armstrong, ikke l\xc3\xa6ngere er aktiv som cykelrytter, betragtedes l\xc3\xb8bet generelt som v\xc3\xa6rende det mest \xc3\xa5bne i \xc3\xa5revis. Derfor var favoritfeltet ogs\xc3\xa5 udvidet i forhold til tidligere \xc3\xa5r. _NEWLINE_Hovedfavoritterne var Yaroslav Popovych, Alejandro Valverde, Floyd Landis og Damiano Cunego, efter at de tidligere favoritter ikke stillede til start pga. en dopingskandale umiddelbart f\xc3\xb8r starten. Det bet\xc3\xb8d blandt andet, at Team CSCs Ivan Basso og T-Mobiles Jan Ullrich, Francisco Mancebo og Alexander Vinokurov ikke stillede op."